Llíria acull el Campionat de Ciclisme Comunitat Valenciana Masters
Sin fecha

Llíria va acollir, el dissabte passat 28 d'agost, la celebració del Campionat de Ciclisme Comunitat Valenciana Masters. L'esdeveniment va tindre lloc en el Polígon de Carrasses, on es van disputar els títols de fins a quatre categories: Màster 30, 40, 50 i 60.

Esta cita esportiva va comptar amb la presència de l'alcalde de Llíria, Joanma Miguel, i el regidor d'Esports, Paco Gorrea, al costat de la d'Amadeo Olmos, president de la Federació de Ciclisme de la Comunitat Valenciana.

En primer lloc van competir els participants de Màster 50 i 60, en una carrera de 57 quilòmetres on es van coronar Juan Carlos Delicado (Suministros Dama) i José María Gil (CC Torrevieja). En la categoria de Màster 50 també es van pujar al podi José Vicente Alacreu (Juan Giner – ULB - Primafrio) i Ismael Cervera (GD Orquín), com a plata i bronze respectivament, mentre que en Màster 60 ho van completar Ernesto Doménech (CC Sepelaco) i José Mezquita (Ciclos Faustin).

Com a colofó a un matí replet de ciclisme, van competir les persones participants en les categories 30 i 40, en un recorregut de 78 KM que va coronar a Mario García (Suministros Dama), encara que els títols autonòmics van ser per a Aitor Escobar (GSport Alma Wagen) en Màster 30 i Francisco Torrella (Gsport Alma Wagen) en Màster 40.

Finalment, van completar el podi autonòmic Moisés Espinós (Suministros Dama) i David Vidal (IJES Solar - Portes Castalla), en Màster 30, i Germán Dasí (Granja Rinya – Flower) i Javier Benítez (Mister Biker – Gobik) en Màster 40.

A més, l'esdeveniment va servir per a rendir un emotiu homenatge a Sergio Baeza García, ciclista de l'equip CC Volata-Calderonabike, que va faltar a la fi del passat mes de juliol després de participar en la prova d'Albatera.